31994D0339
L 151/38
JURNALUL OFÍCIAL AL UNIUNII EUROPENE
DECIZIA COMISIEI
din 25 mai 1994
de stabilire a normelor de aplicare a articolului 9 alineatul (1) din Directiva 90/425/CEE a Consiliului privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne
(94/339/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (1), astfel cum a fost modificată ultima dată prin Directiva 92/118/CEE (2), în special articolul 9 alineatul (4),
întrucât Comisia, în temeiul Deciziei 94/338/CE (3), a stabilit normele care reglementează prelevarea de eșantioane de la animale în schimburile intracomunitare de către autoritățile competente la locul de destinație;
întrucât, atunci când rezultatele controalelor efectuate pe animale la locul de destinație duc la aplicarea măsurilor menționate la articolul 8 alineatul (1) din Directiva 90/425/CEE, trebuie definite procedurile care trebuie urmate de autoritățile competente din statele membre de destinație în ceea ce privește notificarea autorităților competente din statele membre de expediție;
întrucât este, de asemenea, necesar să se stabilească normele pe care trebuie să le respecte statele membre de expediție la primirea notificării în cauză;
întrucât măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
(1) Notificarea menționată la primul paragraf din articolul 9 alineatul (1) din Directiva 90/425/CEE trebuie realizată direct în scris și prin mijloacele cele mai rapide.
(2) Notificarea menționată la alineatul (1) cuprinde:
-
o copie a certificatului de sănătate și, dacă este necesar, numărul și descrierea animalelor din lot;
-
data sosirii lotului la locul de destinație;
-
data colectării eșantioanelor și data la care a fost efectuat testul de laborator, în cazul în care s-au prelevat eșantioane sau, în cazul în care nu s-a prelevat nici un eșantion, data la care s-a efectuat controlul;
-
natura rezultatelor controalelor și, în cazul în care s-au prelevat eșantioane, descrierea animalelor testate, natura testelor efectuate asupra eșantioanelor și rezultatele acestor teste.
Articolul 2
(1) Autoritatea competentă din statul membru de expediție poate solicita de urgență și, în orice caz, în termen de maximum șapte zile de la primirea informațiilor menționate la articolul 1:
-
efectuarea unuia sau mai multor teste, dacă este necesar asupra unor eșantioane duble sau asupra părții ori părților alicote menționate la articolul 3 alineatul (3) din Decizia 94/338/CE, în laboratorul comunitar de referință competent sau într-un laborator autorizat ales de comun acord de către autoritățile competente din statul membru de expediție respectiv și din statul membru de destinație;
-
o examinare clinică a lotului, în cazul în care acesta a fost izolat, în prezența unui reprezentant.
(2) Costurile controalelor menționate la alineatul (1) sunt suportate de autoritatea competentă a statului membru de expediție. Acesta poate, în conformitate cu normele naționale, să transfere costurile către operatorii implicați.
Articolul 3
Prezenta decizie se adresează statelor membre.
Adoptată la Bruxelles, 25 mai 1994.